Roger Talermo heinäkuussa 2012.
**Roger Ensio Talermo** (s. 24. marraskuuta 1955 Helsinki) on suomalainen hallitusammattilainen ja urheiluvaikuttaja. Hän toimii mm. yksilöllisiä pohjallisia valmistavan suomalaisen Footbalance System Ltd:n hallituksen puheenjohtajana  sekä Swan-purjeveneitä valmistavan Oy Nautor Ab-yhtiön hallituksen varapuheenjohtajana. Aiempia hallituspaikkoja ovat olleet mm. TeliaSoneran hallitusjäsenyys vuosina 2002-2005.  

Roger Talermo toimii myös Kansallisten Olympiakomiteoiden Maailmanliiton ANOC:in (Association of National Olympic Committees) Executive Councilin jäsenenä, mihin tehtävään hänet valittiin Euroopan Olympiakomiteoiden (EOC) yleiskokouksen toimesta vuonna 2010. Talermo valittiin tuolloin yhdessä Serbian Vlade Divacin kanssa Euroopan edustajiksi. Kaikilla maanosilla on kaksi edustajaa ANOC:in hallituksessa. ANOC on kansallisten olympiakomiteoiden etujärjestö olympialiikkeessä ja siihen kuuluu 205 kansallista olympiakomiteaa.

Roger Talermolla on takanaan pitkä ura kansainvälisessä urheiluvälineliiketoiminnassa. Hän on myös Suomen freestylehiihtoliiton perustaja ja toimi sen puheenjohtajana vuosina 1975–1981. Lisäksi hän on moninkertainen Suomen mestari lajissa. Talermo on koulutukseltaan kauppatieteiden maisteri ja sotilasarvoltaan reservin yliluutnantti. Talermo on myös liikuntatieteiden kunniatohtori ja Itävallan kunniapääkonsuli vuodesta 1997 lähtien. Talermo on myös toiminut usean yrityksen hallituksessa puheenjohtajana niin Suomessa kuin ulkomailla Euroopassa, Pohjois-Amerikassa ja Aasiassakin.

Roger Talermo toimi Amer Sports Oyj:n toimitusjohtajana vuosina 1996–2009 ja tätä ennen hän toimi Atomic GmbH:n toimitusjohtajana Itävallassa, Taylor Made Golf Company Inc.:n hallituksen puheenjohtajana ja toimitusjohtajana USA:ssa sekä muissa yritysjohdon tehtävissä Ruotsissa ja Ranskassa. Ura Amer Sportsin toimitusjohtajana päättyi erimielisyyksiin yhtiön hallituksen kanssa liittyen hallituksen strategialinjauksiin ja hän työskenteli yhtiön hallituksen osoittamissa erityistehtävissä 22. joulukuuta 2009 lähtien juhannukseen 2010 saakka. Talermo toimi myös Aalto-yliopiston kauppakorkeakoulun markkinoinnin laitoksen kanssa yhteistyössä vuonna 2006 käynnistetyn StratMark-hankkeen kummisetänä – ohjelman tavoitteena oli strategisen markkinointiosaamisen kehittäminen Suomessa. Roger Talermon aktiivinen vaikuttaminen akateemisella puolella on jatkunut mm. Svenska Handelshögskolanin säätiön hallituksen jäsenenä kaudella 2015–2017. 

Roger Talermo on toiminut Suomen Olympiakomitean puheenjohtajana vuosina 2004-2012. Hänen puheenjohtajakaudellaan juhlittiin Suomen Olympiakomitean 100-vuotisjuhlaa vuonna 2007.  Tuolloin Suomen Olympiakomitean 100-vuotisen historian kunniaksi luotiin ansiomerkkijärjestelmä, jossa ansiomerkkejä jaetaan kolmessa luokassa: suuri ansioristi, ansioristi ja ansiomitali. Ansiomerkkejä myönnetään sekä urheilullisista saavutuksista että pitkäaikaisesta toiminnasta olympialiikkeen parissa.. 100-vuotisjuhlan yhteydessä 2. joulukuuta 2007 jaettiin yhteensä 495 ansiomerkkiä, joista 11 oli suuria ansioristejä, 132 ansioristejä ja 352 ansiomitaleja. Talermon puheenjohtajakaudella järjestettiin Suomessa myös Euroopan nuorten kesäolympiafestivaalit (EYOF) vuonna 2009. Tampereen EYOF-kisat olivat suurin Suomessa järjestetty monilajinen urheilutapahtuma sitten Helsingin kesäolympialaisten ja kisoihin osallistui 2 350 urheilijaa 49 maasta. Kyseessä oli toinen kerta, kun Suomi isännöi EYOF-tapahtumaa sillä vuonna 2001 Vuokatti ja Kajaani isännöivät nuorten talvikisoja. 

Talermo toimii vuonna 2016 ANOC Executive Councilin jäsenyyden lisäksi myös mentorina pohjoismaisessa urheilujohtamisen koulutuksessa, Nordic International Leadership Education, jossa Suomi on mukana yhdessä yhdessä Ruotsin, Norjan, Tanskan ja Hollannin kanssa. Suomessa on esitelty myös ajatusta Talermon noususta Kansainvälisen olympiakomitean (KOK) jäseneksi. KOK:ssa oli vuonna 2015 nykyisin sata henkilöjäsentä, enimmillään heitä voi olla 115. Lisäksi kunniajäseniä on 33. Suomesta Peter Tallberg oli KOK:n jäsen vuosina 1976-2015. KOK:n jäsenen tehtäviin kuuluu muun muassa päättää tulevista olympiakaupungeista. Suomen paikka KOK:ssa perustui siihen, että Helsinki järjesti kesäolympialaiset 1952 ja aiemmin olympiaisännyys toi automaattisesti maapaikan KOK:ssa. Kyseinen sääntö ei ole enää voimassa vaan KOK:n puheenjohtaja päättää uusista jäsenistä muiden meriittien pohjalta.

Vuonna 2006 julkaistiin Talermon yhdessä Markku Rimpiläisen kanssa kirjoittama kirja Alppihiihtäjät, joka kertoo suomalaisen laskettelun tarinan käyden läpi lajin monet ulottuvuudet kilpaurheilijoiden huippuhetkistä suomalaisten hiihtokeskusten syntyyn ja kehitykseen. Roger Talermo on nimitetty alppilajien suomalaisten legendojen kunniagalleriaan vuonna 1992. Legendojen kunniagalleriaan valinnan perusteluissa mainitaan hänen vaikutuksensa freestylen kotiutumisessa Suomeen mukaan lukien lajitietouden tuominen USA:sta Suomeen 1970-luvun alussa ja Nuuksion Solvallassa vuonna 1974 järjestetyt Suomen ensimmäiset freestylekurssit. Vuonna 1977 hän otti osaa Eurooppa cupin finaaleihin ja Itävallan avoimiin mestaruuskilpailuihin ja oli molemmissa kisoissa yleiskilpailun seitsemäs. Talermo oli tuolloin Suomun hiihtokoulun johtaja. Hän organisoi Suomulla Suomen ensimmäiset freestyle-kisat pääsiäisenä 1977 ja otti freestylen hiihtokoulun opetusohjelmaan. Talermo oli Suomen Freestyleliiton ensimmäinen puheenjohtaja. Hän voitti vuonna 1978 freestylen ensimmäisten SM-kisojen yleiskilpailun. Suomen Freestyleliiton puheenjohtajana Talermo oli vuoteen 1981 saakka.

Purjehdus on ollut myös yksi Roger Talermon pitkäaikainen harrastus sekä kilpaurheilulaji ja hän on Espoon Pursiseuran kunniajäsen. Lajin parissa tehdyn työn arvostusta kuvaa myös Espoon Pursiseuran Nuottaniemen toimintakeskuksessa, joka on samalla Pääkaupungin Urheiluakatemian lajiharjoittelukeskus, oleva hänen mukaansa nimetty hytti, R. Muut kunniajäsenet hytteineen ovat purjehduksen olympiavoittajat Esko Reckhardt (E) sekä Jyrki Järvi (J).

Lähteet
-------

1. ↑  Footbalance System Ltd footbalance.fi. Viitattu 16.8.2012.
2. ↑  Oy Nautor Ab charterworld.com. Viitattu 31.10.2012.
3. ↑  TeliaSoneran vuosikertomus 2002 teliasonera.com. Viitattu 1.2.2016.
4. ↑  Suomen ääni vaikenee Telia-Sonerassa talouselama.fi. Viitattu 1.2.2016.
5. 1 2  ANOC Executive Council anocolympic.org. Viitattu 10.1.2016.
6. 1 2 3  Talermo merkittävään luottamustehtävään Yle. Viitattu 10.1.2016.
7. ↑  Heikki Takala has been appointed president and CEO of Amer Sports Corporation Amer Sports Corporation. Viitattu 10.1.2016.
8. ↑  StratMark-hankkeen myötä kohti parempaa markkinointiymmärrystä ja -osaamista (PDF)  29.5.2006. Helsingin kauppakorkeakoulu. Viitattu 10.1.2016.
9. ↑  [ Stiftelsen Svenska Handelshögskolan
Fullmäktiges årsmöte 2015] Svenska Handelshögskolan. Viitattu 1.2.2016.
10. ↑  Roger Talermo valittiin puheenjohtajaksi uudelle nelivuotiskaudelle ilman vastaehdokkaita  19.11.2008. Suomen Olympiakomitea. Viitattu 1.1.2009.
11. ↑  Suomen Olympiakomitea 100 vuotta Alma Media. Viitattu 10.1.2016.
12. 1 2 3  Olympiakomitean ansiomerkkijärjestelmä *Urheilulehti.fi*. Viitattu 10.1.2016.
13. 1 2  Katja Anoschkin mukana pohjoismaisessa urheilujohtamisen koulutuksessa *Voimistelu.fi*.  12.10.2015. Viitattu 10.1.2016.
14. 1 2 3 4 5 6 7  Suomi haluaa paikan KOK:ssa – puheenjohtajalla yksin valta päättää uusista jäsenistä *Hs.fi*.  24.9.2015. Viitattu 10.1.2016.
15. 1 2 3 4 5 6 7 8 9  Ski Sport Finland, Alppilegendat, Kunniagalleria *Skisport.fi*. Viitattu 10.1.2016.
16. ↑  Espoon Pursiseura, kunniajäsen *espoonpursiseura.fi*. Viitattu 1.2.2016.


|  |  |  |  |  |  |
| --- | --- | --- | --- | --- | --- |
| 

| * n
* k
* m
Suomen Olympiakomitean puheenjohtajat |
| --- |
|  |
| Puheenjohtajat | 
* Reinhold Felix von Willebrand (1907–1919)
* Ernst Krogius (1919–1929)
* Kustaa Levälahti (1929–1937)
* Urho Kekkonen (1937–1946)
* William Lehtinen (1946–1951)
* Väinö Karikoski (1951–1956)
* Yrjö Valkama (1956–1961)
* Jukka Rangell (1961-1963)
* Akseli Kaskela (1963–1969)
* Jukka Uunila (1969-1984)
* Carl-Olaf Homén (1984–1988)
* Tapani Ilkka (1988–2004)
* Roger Talermo (2004–2012)
* Risto Nieminen (2012–2016)
* Timo Ritakallio (2016–2020)
* Jan Vapaavuori (2020–)

 |  |

 |

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Uppslagsverket Finland

 |

 |